b'\n_START_ARTICLE_\nVasile Boerescu\n_START_SECTION_\nVia\xc8\x9b\xc4\x83 timpurie, educa\xc8\x9bie\n_START_PARAGRAPH_\n\xc3\x8en perioada Revolu\xc8\x9biei de la 1848, Vasile Boerescu era elev la Colegiul Sf\xc3\xa2ntul Sava din Bucure\xc8\x99ti \xc8\x99i colabora la ziarul "Pruncul rom\xc3\xa2n". A terminat colegiul \xc3\xaen anul 1850, iar dup\xc4\x83 o perioad\xc4\x83 de preg\xc4\x83tire la \xc8\x98coala de Drept din Bucure\xc8\x99ti, a plecat la Paris, unde ob\xc8\x9bine licen\xc8\x9ba \xc3\xaen anul 1855 \xc8\x99i doctoratul \xc3\xaen \xc8\x99tiin\xc8\x9be juridice \xc3\xaen 1857. \xc3\x8en perioada petrecut\xc4\x83 \xc3\xaen Fran\xc8\x9ba, Vasile Boerescu a militat pentru drepturile politice ale \xc8\x9a\xc4\x83rilor Rom\xc3\xa2ne \xc8\x99i pentru unirea acestora sub un principe str\xc4\x83in. \xc3\x8en 1857, dup\xc4\x83 re\xc3\xaentoarcerea \xc3\xaen \xc8\x9bar\xc4\x83, este numit profesor de drept comercial la Colegiul Sf\xc3\xa2ntul Sava, iar din 1859 este profesor la Facultatea de Drept din Bucure\xc8\x99ti. \xc3\x8en martie 1871 devine rector al Universit\xc4\x83\xc8\x9bii din Bucure\xc8\x99ti, iar \xc3\xaen octombrie 1873 este numit decan al Facult\xc4\x83\xc8\x9bii de Drept.\n_START_SECTION_\nFondarea ziarului Na\xc8\x9bionalul\n_START_PARAGRAPH_\n\xc3\x8en octombrie 1857, Vasile Boerescu a fondat ziarul Na\xc8\x9bionalul,tip\xc4\x83rit la Tipografia Nationala a lui Iosif Romanov si \xc3\xaen ale c\xc4\x83rui pagini sunt promovate ideile unioniste ale vremii. \xc3\x8en ianuarie 1859 Boerescu a fost ales deputat \xc3\xaen Adunarea Electiv\xc4\x83 din Muntenia. Dup\xc4\x83 unire a fost numit director al Eforiei \xc8\x98coalelor, iar \xc3\xaen continuare a \xc3\xaendeplinit numeroase func\xc8\x9bii \xc3\xaen guvernele post-unioniste: ministru al justi\xc8\x9biei (28 mai - 5 iulie 1860; 13 iulie 1860 - 14 aprilie 1861; 16 noiembrie 1868 - 21 ianuarie 1870), ministru al afacerilor str\xc4\x83ine (28 aprilie 1873 - 7 noiembrie 1875), ministru al cultelor \xc8\x99i instruc\xc8\x9biunii (13 iulie - 17 octombrie 1860; 9 ianuarie - 7 aprilie 1874), membru \xc3\xaen Consiliul superior al Instruc\xc8\x9biunii (octombrie 1863) \xc8\x99i vicepre\xc8\x99edinte al Consiliului de Stat (1864). Vasile Boerescu a f\xc4\x83cut parte din delega\xc8\x9bia care a reprezentat Rom\xc3\xa2nia la Conferin\xc8\x9ba de la Paris \xc3\xaen 1866, sus\xc8\x9bin\xc3\xa2nd aducerea unui prin\xc8\x9b str\xc4\x83in. A fost ales \xc3\xaen Adunarea Constituant\xc4\x83 care a dezb\xc4\x83tut \xc8\x99i a adoptat Constitu\xc8\x9bia din 1866, iar mai t\xc3\xa2rziu \xc3\xaen acela\xc8\x99i an, Boerescu a fost ales \xc3\xaen Parlamentul Rom\xc3\xa2niei.\n_START_SECTION_\nAvocat, orator, traduc\xc4\x83tor\n_START_PARAGRAPH_\nS-a distins ca un foarte bun traduc\xc4\x83tor, avocat \xc8\x99i orator, fiind unul dintre principalii artizani ai Conven\xc8\x9biei comerciale rom\xc3\xa2no-austro-ungare din 1875. \xc3\x8en anul 1876 a \xc3\xaencercat \xc3\xaempreun\xc4\x83 cu Dimitrie Ghica sa fondeze o grupare politic\xc4\x83 de centru. Nereu\xc8\x99ind impunerea acestei grupari pe scena politic\xc4\x83 romaneasc\xc4\x83, s-a \xc3\xaenscris \xc3\xaen Partidul Na\xc8\x9bional Liberal \xc3\xaen 1879, dar \xc3\xaen 1880 constituie gruparea dizident\xc4\x83 "Partidul Liberalilor Sinceri", \xc3\xaempreun\xc4\x83 cu George D. Vernescu.'